**#EUDatathon 2022: Нека креативността ви промени ЕС и света!**

На 7 февруари бе даден старт на тазгодишното издание на годишния конкурс за отворени данни EU Datathon. То дава шанс на ентусиастите в областта на отворените данни и разработчиците на приложения от целия свят да демонстрират потенциала на отворените данни, да дадат международна видимост на новаторските си идеи и да се състезават за своя дял от наградния фонд на обща стойност 200 000 EUR и за наградата на публиката.

Как можете да участвате? Съвсем просто е! Предложете идея за приложение, което свързва и използва набори от отворени данни в отговор на едно от следните четири предизвикателства:

* Предизвикателство 1: „Европейският зелен пакт“
* Предизвикателство 2: „[Прозрачността](https://ec.europa.eu/info/strategy/priorities-2019-2024/economy-works-people_bg) в обществените поръчки“
* Предизвикателство 3: „Възможности за младежите в рамките на обществените поръчки на ЕС“
* Предизвикателство 4: „Европа, подготвена за цифровата ера“

Основното условие за успешно участие е поне един от наборите данни, които сте използвали за разработване на своето приложение, да е взет от базата с хиляди набори от данни, предоставени на разположение на портала [data.europa.eu](https://data.europa.eu/bg). Ако изберете предизвикателство 2 или 3, уверете се, че сте използвали поне един набор от данни, публикуван от Електронния ежедневник на ЕС за обществени поръчки (Tenders Electronic Daily — TED).

Освен това се очаква вашето приложение да има новаторски принос за постигането на важни цели на Европейския съюз и да представя възможности за конкретни бизнес модели или социални предприятия. За да стимулирате въображението си, разгледайте отличените идеи в предишните издания на конкурса. През 2020 г. отборът FinLine от Обединеното кралство впечатли както журито, така и публиката с приложение, с което на малките и средните предприятия се предоставят безплатни персонализирани съвети за подходящи възможности за получаване на безвъзмездни средства и инвестиции с цел преодоляване на трудностите, породени от пандемията от COVID-19. Приложението спечели първото място в своето предизвикателство — „Икономика в интерес на хората“, както и наградата на публиката. През 2021 г. отборът ITER IDEA от Италия постигна същия двоен успех с приложение в помощ на професионалната мобилност на жените в Европа. За повече информация за отличените идеи посетете [уебсайта EU Datathon](https://op.europa.eu/bg/web/eudatathon).

Отборите, избрани за участие в тазгодишния финал, ще получат предложение за подкрепа по време на етапа на проектиране и след конкурса. Сътрудничеството с финалистите включва покани за свързани с отворените данни прояви и уебинари, по време на които отборите могат да се срещат с доставчици на данни, допълнително да рекламират своите проекти и да създават контакти.

Представете вашата идея до **31 март**. За подробна информация вижте [правилата на конкурса](https://op.europa.eu/bg/web/eudatathon#rules).

EU Datathon 2022 се организира от Службата за публикации на Европейския съюз и представлява принос към [Европейска година на младежта 2022](https://europa.eu/youth/year-of-youth_bg), която включва прояви и дейности, посветени на младежите в цяла Европа.

За да научите повече, посетете [уебсайта EU Datathon](https://op.europa.eu/bg/web/eudatathon) и [[ни следвайте в](https://twitter.com/EU_opendata)](https://twitter.com/EU_opendata) [Twitter](https://twitter.com/EU_opendata), [Facebook](https://www.facebook.com/data.europa.eu) и

[LinkedIn](https://www.linkedin.com/company/publications-office-of-the-european-union) с хаштаг #EUDatathon.